સાયન સર્કલ પાસે આવેલી કલ્પતરુ રેસિડન્સીમાં રહેતા ૪૬ વર્ષના નીતિન શેઠ તેમની ૪૩ વર્ષની પત્ની હેમા અને પુત્ર સાથે રવિવારે રાતે સવાઆઠ વાગ્યે ડિનર લઈને ઘરે જઈ રહ્યાં હતાં. એ વખતે રસ્તામાં વચ્ચોવચ પાર્ક થયેલી ૨૨ વર્ષના શોએબ મોહમ્મદની મોટરબાઇકને હટાવવા બદલ થયેલા ઝઘડામાં શોએબે નીતિન શેઠ અને તેમની પત્નીની મારઝૂડ કરી હતી. આ મોટરબાઇકવાળો ત્યાં આવેલી ટ્રાવેલ્સવાળાઓની ઑફિસમાં કામ કરે છે એટલે ઝઘડો થતાં તેના અન્ય સાથીદારો પણ મારામારીમાં જોડાયા હતા. આ ઘટના બાદ સાયન પોલીસે મારઝૂડ કરનારા ટ્રાવેલ્સવાળા પાંચ જણની ધરપકડ કરી હતી અને સોમવારે તેમને ર્કોટમાં રજૂ કર્યા હતા. આ ઘટનાની જાણ થતા જ સાયન વેલ્ફેર ફોરમના મેમ્બરો અને સ્થાનિક નગરસેવિકા રાજશ્રી શિરવાડકર મદદ માટે દોડી આવ્યા હતા.